በምስራቅ ሃረርጌ ዞን የተፋሰስና የመስኖ ልማት ስራዎች አበረታች ውጤት እያሳዩ ነው: ዶ/ር ሙላቱ ተሾመ
 የኢፌድሪ ፕሬዝዳንት ዶክተር ሙላቱ ተሾመ በምስራቅ ሃረርጌ ዞን እየተካሄደ ያለው የተፋሰስና የመስኖ ልማት ስራዎች አበረታች ውጤት እየታየበት መሆኑን አመለከቱ ።ፕሬዝዳንቱ ዛሬ በምስራቅ ሃረርጌ ዞን የደደሮ ፣ ሀሮማያና ኮምቦልቻ ወረዳዎችን የተፋሰስ ስራ ገብኝተዋል። በጉብኝታቸው 148 ሄክታር የሚሸፍነውን የደደሮ ወረዳ የተፋሰስ ልማት ስራን ያስቀደሙት ፕሬዝዳንቱ ፥ የአካባቢው አርሶ አደሮች  ከዚህ በፊት ይህን ቦታ ለቀው ወደ ሌላ ቦታ ይንቀሳቀሱ ነበር ፤ አሁን ግን ድንቅ የተፋሰስ ስራ በመስራት ሌሎች ወደዚህ ቦታ እንዲመጡ የሚያደርግ የተፋሰስ የልማት ስራ መስራት በመቻላቸው ሊደነቁ ይገባል ነው ያሉት። በመቀጠልም የኮምቦልቻ ወረዳን የተፋሰስ ልማት የጎበኙት ዶክተር ሙላቱ ፥ የወረዳው አርሶ አደሮች ለአረንጓዴ ልማት ለሰጡት ትኩረት ምስጋናቸውን አቅርበዋል። ፕሬዝዳንቱ በመጨረሻም የሀረማያ ሃይቅን ተዘዋውረው የጎበኙ ሲሆን በሀይቁ ላይ የተሰራው የተፋሰስ ፕሮጀክት ሃይቁ እንዲያገግም ያስቻለው መሆኑንና  ሰዎች አከባቢያቸውን ራሳቸው ሊያጠፉትና ሊያለሙት የሚችሉ መሆኑን ያሳየ ነው ብለዋል። የሀሮማያ ሀይቅን የቀድሞ ይዞታ ለመመለሰ የሚንቀሳቀሰውን  የተፋሰስ ፕሮጀክት እርሳቸው በሃላፊነት በመያዝ ለፕሮጀክቱ ማስኬጃ የሚሆን ገንዘብ የማሰባሰብ ስራ እንደሚሰሩም ተናግረዋል። (ኤፍ.ቢ.ሲ.)